Puķu iela (Rīga)

Puķu iela ir iela Rīgā, Kurzemes rajonā, Āgenskalnā. Puķu iela sākas krustojumā ar Eduarda Smiļģa ielu un Meža ielu, netālu no Rīgas Svētās Trijādības Pārdaugavas pareizticīgo baznīcas un beidzas krustojumā ar Medus ielu. Kopējais ielas garums ir 240 metri, tā sastāv no divām braukšanas joslām ar bruģa segumu (no ielas sākuma līdz Tirgus ielai), ar melno segumu (no Slokas ielas līdz ielas beigām) un no vienas braukšanas joslām ar grants segumu (no Tirgus ielas līdz Slokas ielai). Visā ielas garumā organizēta divvirzienu satiksme.

Atbilstoši Rīgas valstspilsētas pašvaldības ielu kategorijām tā iekļauta 3. ielu uzturēšanas klasē — mazākas nozīmes rajona ielas.

 Vēsture 
Kā liecina Rīgas adrešu grāmatās atrodamā informācija, Puķu ielas (, ) nosaukums pirmoreiz parādās 1868. līdz 1869. gada pilsētas kartogrāfiskajā materiālā un kopš tā laika nav mainījies, izņemot daļu posma, kas 1885. gadā nodalīts no Puķu ielas un nosaukts par Sofijas ielu (tag. ?).

Ielas apbūvē līdz mūsdienām saglabājies Pārdaugavas kompaktās apbūves fragments, kas uzskatāms par 18. līdz 19. gadsimta pilsētbūvniecības pieminekli.

 Ielas raksturojums 
Puķu iela sākas neregulējamā plašā Y veida krustojumā ar Eduarda Smiļģa ielu un Meža ielu iepretim ēkai Meža ielā 4, aiz kuras atrodas Rīgas Svētās Trijādības Pārdaugavas pareizticīgo baznīca, un virzās dienvidrietumu virzienā. 2012. gada vasarā minētajā krustojumā veiktas satiksmes organizācijas izmaiņas, padarot to par T veida krustojumu ar automašīnu apstāšanās un stāvēšanas aizliegumu, izņemot jaunierīkotajās bezmaksas autostāvvietās (līdz vienai stundai) Meža ielas pāra numuru pusē pie dievnama. Jaunizveidotās drošības saliņas krustojuma vidū izveidotas no elastīgiem sarkanbaltiem plastmasas stabiņiem un uzlikām.

Ielas sākumposmā brauktuve sastāv no vēsturiskā apaļakmeņu bruģa seguma, tās platība pieļauj teorētiski divu joslu esamību ar ļoti šaurām asfaltētām ietvēm abās brauktuves pusēs. Pēc aptuveni 35 metriem (aiz ēkām Eduarda Smiļģa ielā 1 pāra numuru pusē un Meža ielā 4A nepāra numuru pusē) seko vienādas nozīmes neregulējams krustojums ar Tirgus ielu, pēc kā vēl aptuveni 15 metru garumā brauktuve ar apaļakmeņu bruģa segumu, kas pāriet grants segumā. Turpmākajā posmā nav izbūvētas gājēju ietves, un brauktuves platums atbilst vienai braukšanas joslai. Sākot no vietas, kur mainās ceļa segums, iela pakāpeniski pagriežas ielokā vairāk dienvidu virzienā. Kartogrāfiskajā materiālā ielas posms aptuveni 50 metru garumā no ēkas Puķu ielā 4, gar ēku Nometņu ielā 8, līdz ēkai Puķu ielā 4A atzīmēts kā zemesceļš.

Lielākais krustojums Puķu ielai ir ar Slokas ielu — tas ir neregulējams krustojums, kur saskaņā ar uzstādītajām ceļa zīmēm un ceļa segumu ielas posms starp ēkām Puķu ielā 6 un Slokas ielā 2B uzskatāms par blakusteritoriju, savukārt ielas posms starp Putekšņu ielu un ēku Slokas ielā 3 uzskatāms par mazāksvarīgu ceļu. Krustojumā izvietotās ceļazīmes neaizliedz šķērsot Slokas ielu visos braukšanas virzienos, taču jāņem vērā, ka šķērsojamajā ielā brauktuves vidū izvietotas tramvaja sliedes. Minētajā krustojumā nav ierīkotas gājēju pārejas pār Slokas ielu.

Pēc iepriekšminētā krustojuma iela atkal vairāk turpinās dienvidrietumu virzienā un brauktuve ir klāta ar asfaltbetona segumu ar ļoti šaurām asfaltētām ietvēm abās brauktuves pusēs. Puķu iela beidzas neregulējamā T veida krustojumā ar Medus ielu, pēc kā turpinās kā Medus iela Nometņu ielas virzienā.

Ielā organizēta divvirzienu satiksme, automašīnu apstāšanās un stāvēšanas kārtība nav noteikta (lielākoties automobiļi stāvēšanai tiek novietoti ielas nepāra numuru pusē, izņemot ielas grantēto posmu, kur droša automobiļu novietošana stāvēšanai ir iespējama tikai kabatiņā iepretīm ēkai Puķu ielā 4A). 2020. gada septembrī Eiropas Mobilitātes nedēļas ietvaros Āgenskalna teritorijā starp Daugavgrīvas, Kalnciema, Melnsila, Lapu, Nometņu, Bāriņu ielu un Aleksandra Grīna bulvāri tika ieviesta atļautā braukšanas ātruma zona 30 km/h, līdz ar to pieļaujamais ātrums Puķu ielā samazināts no 50 km/h līdz 30 km/h.

 Ielu savienojumi 
Puķu iela ir savienota ar šādām ielām:
 Eduarda Smiļģa iela / Meža iela (neregulējams Y veida krustojums, kur daļa Meža ielas uzskatāma par Puķu ielas turpinājumu Ķīpsalas virzienā)
 Tirgus iela (neregulējams vienādas nozīmes krustojums)
 Slokas iela (neregulējams krustojums)
 Medus iela (neregulējams vienādas nozīmes T veida krustojums)

 Sabiedriskais transports 
Puķu ielā nepastāv sabiedriskā transporta satiksme, kā arī dažādu pilsētā notiekošo pasākumu laikā iela netiek izmantota sabiedriskā transporta maršrutu apvedceļos. Tuvākā autobusu, tramvaju un trolejbusu pieturvieta nokļūšanai daļā Daugavas kreisā krasta apkaimju un atsevišķās piepilsētas apdzīvotās vietās (skaitot no ielas sākuma — 300 metru attālumā, skaitot no ielas beigām — 90 metru attālumā) atrodas Slokas ielā pie krustojuma ar Nometņu ielu. Savukārt tuvākā autobusu un tramvaju pieturvieta nokļūšanai pilsētas centrā un dažās Daugavas labā krasta apkaimēs (skaitot no ielas sākuma — 350 metru attālumā, skaitot no ielas beigām — 150 metru attālumā) atrodas Slokas ielā pie krustojuma ar Zvanu ielu.

Kā alternatīvu nokļūšanai pilsētas centrā var izmantot autobusu un trolejbusu pieturvietu Daugavgrīvas ielā aiz savienojuma ar Kalnciema ielu (skaitot no ielas sākuma un pa gājēju celiņu gar ēku Meža ielā 1A — 160 metru attālumā).

 Pasta indekss 
Visām Puķu ielai piekritīgajām adresēm pasta indekss ir LV-1048 un teritoriju apkalpojošā VAS Latvijas Pasts sniegto pasta pakalpojumu vieta (kopš 2024. gada 1. aprīļa oficiāli saucas Dzirciema pasta nodaļa, līdz tam Rīgas 83. pasta nodaļa) kopš 2019. gada 28. oktobra atrodas Dzirciemā, Dzirciema ielā 1A. Iepriekš pasta pakalpojumu sniegšanas vietas atradās Slokas ielā 60 (Rīgas 7. pasta nodaļa, līdz 2019. gada 25. oktobrim) un Slokas ielā 33 (Rīgas 48. pasta nodaļa, līdz 2010. gada 16. martam).

 Skatīt arī 
 Āgenskalns

 Atsauces 

Kategorija:Ielas Āgenskalnā
Kategorija:Kurzemes rajons